REPUBLIKA SRBIJA

NARODNA SKUPŠTINA

BIBLIOTEKA NARODNE SKUPŠTINE

**Tema: POSLANIČKE GRUPE PRIJATELjSTVA**

**Datum: 27.06.2014.**

**Br.: Z-03/14**

**Ovo istraživanje je uradila Biblioteka Narodne skupštine za potrebe rada narodnih poslanika i Službe Narodne skupštine. Za više informacija molimo da nas kontaktirate putem telefona 3026-532 i elektronske pošte** ***istrazivanja@parlament.rs*.** **Istraživanja koja priprema Biblioteka Narodne skupštine ne odražavaju zvanični stav Narodne skupštine Republike Srbije.**

# SADRŽAJ

[UVOD 3](#_Toc392250518)

[NEMAČKA 4](#_Toc392250519)

[SLOVAČKA 5](#_Toc392250520)

[SLOVENIJA 6](#_Toc392250521)

[UJEDINjENO KRALjEVSTVO 7](#_Toc392250522)

[FRANCUSKA 8](#_Toc392250523)

[HRVATSKA 11](#_Toc392250524)

[CRNA GORA 12](#_Toc392250525)

[ZAKLjUČAK 12](#_Toc392250526)

# UVOD

Pojmovnik Narodne skupštine definiše poslaničke grupe prijateljstva kao „grupu narodnih poslanika koja se može obrazovati u Narodnoj skupštini radi unapređenja odnosa i saradnje Republike Srbije sa predstavničkim telima pojedinih država, na principu dobrovoljnosti.“[[1]](#footnote-1)

U Narodnoj skupštini se, prema članu 292. Poslovnika Narodne skupštine, mogu obrazovati poslaničke grupe prijateljstva za unapređenje odnosa i saradnje naše države sa drugim državama, na principu dobrovoljnosti. Prilikom osnivanja poslaničke grupe prijateljstva, polazi se od uzajamno izraženih interesa za ostvarivanje i razvoj saradnje između parlamenata. Prijavu za članstvo u poslaničkoj grupi prijateljstva, narodni poslanik podnosi predsedniku Narodne skupštine. Evidenciju članstva u poslaničkim grupama prijateljstva vodi nadležni odbor odnosno Odbor za spoljne poslove**.**

Odbor za spoljne poslove određuje predsednika i članove poslaničke grupe prijateljstva, daje saglasnost na odluku o razmeni poseta sa poslaničkim grupama prijateljstva predstavničkih tela drugih država i vodi evidenciju o članstvu u poslaničkim grupama prijateljstva (član 50.).

Poslovnik Narodne skupštine nije propisao ograničenja ni u vezi sa brojem poslaničkih grupa prijateljstva niti članstvom. Prema podacima Odbora za spoljne poslove, u trenutku izrade ovog rada, u Narodnoj skupštini obrazovano je 69 poslaničkih grupa prijateljstva.

Svrha poslaničkih grupa prijateljstva jeste poboljšanje i umrežavanje ličnih kontakata poslanika sa predstavnicima iz drugih zemalja. Grupe prijateljstva se obrazuju u cilju produbljivanja i jačanja bilateralnih odnosa između parlamenata i predstavljaju sve značajniji nastavak zvanične diplomatije.

Imajući to u vidu, a u nameri da ukažemo samo na neke od primera iz prakse vezane za poslaničke grupe prijateljstva, ovom prilikom pažnju smo usmerili na pitanja u vezi sa normativnim statusom ovih grupa, razlogom osnivanja, pravom predlaganja obrazovanja novih grupa, brojem grupa prijateljstva u parlamentu, članstvom u njima i pružanjem stručne pomoći.[[2]](#footnote-2)

**NEMAČKA**

U Bundesratu postoje dve grupe prijateljstva sa parlamentima drugih zemalja: Franko-germanska grupa prijateljstva sa francuskim Senatom i Nemačko-ruska grupa prijateljstva sa Saveznim većem Savezne skupštine Ruske federacije. Obe grupe su osnovane na osnovu deklaracija o saradnji između dva parlamenta i nema zakonskog osnova za njihovo formiranje niti su deo poslovnika o radu Bundesrata. Deklaracije definišu svrhu i sastav grupa prijateljstva kao i neka opšta pravila o saradnji. Savezna Republika Nemačka preko ovih grupa stvara prostor za razvijanje pozitivnih odnosa sa Francuskom i Rusijom. Istovremeno, u svojoj ulozi konstitutivnog tela uključenog u proces donošenja zakona, Budesrat kroz ove grupe prijateljstva dobija šansu da razmeni iskustva, mišljenja i informacije na određeno pitanje i temu od zajedničkog interesa sa analognim parlamentarnim telima u Francuskoj i Rusiji.

Nemačka deklaracija o osnivanju Francusko-nemačke grupe prijateljstva je doneta od strane Stalnog savetodavnog veća Bundesrata 1995. godine. Nemačko-ruska grupa prijateljstva je osnovana Zajedničkom deklaracijom predsednika Bundesrata i tadašnjeg predsedavajućeg Saveznog veća. Sekretarijat Bundesrata je bio određen za sprovođenje deklaracija odnosno za formiranje grupa i njenih članova. Obe grupe imaju svoje kancelarije u Sekretarijatu Bundesrata a zaposleni u Sekretarijatu, tačnije Odeljenju za parlamentarnu saradnju, obavljaju poslove u kancelarijama svakodnevno. Predsednici grupa prijateljstva su u stalnom međusobnom kontaktu a njihov zadatak je da za svoju grupu sastave program aktivnosti. Zaposleni u Odeljenju za parlamentarnu saradnju organizuju sastanke i koordiniraju rad grupa. Sredstva za ostvarivanje funkcija grupa su obezbeđena u državnom budžetu.

U pogledu broja članova ne postoje nikakvi posebni uslovi. Ne postoje ni pravila koja bi ograničila broj ovih grupa pa ipak broj grupa se ne povećava a postojeće dve grupe su osnovane na principu reciprociteta kao simbol bliskih veza sa istovetnim telima dotičnih zemlja. U obzir treba uzeti i činjenicu da su članovi Bundesrata istovremeno članovi vlada saveznih pokrajina i da njihove obaveze ne dozvoljavaju dodatne aktivnosti kakve bi bile formiranje većeg broja grupa prijateljstva u Bundesratu.

U Bundestagu grupe prijateljstva postoje još od trećeg saziva (1957-1961). Danas ih ima 54, a Bundestag kao zakonodavno telo Savezne Republike Nemačke ima oko 600 predstavnika koji se biraju na četiri godine. Većina grupa je bilateralna a ima i multilateralnih grupa kakva je ASEAN parlamentarna grupa prijateljstva koja je ujedno i najveća u Bundestagu.

Parlamentarne grupe prijateljstva se osnivaju na principu dogovora između partija u Bundestagu i nemaju zakonski osnov za formiranje kao ni svoj statut ili pravilnik o radu kojim bi uredili funkcionisanje. Sastav grupa prijateljstva odražava višestranačku strukturu Bundestaga. Samo poslanici Bundestaga mogu biti članovi neke od parlamentarnih grupa. Nijedan poslanik ne može biti član u više od tri grupe. Članstvo u grupi je dobrovoljno a na osnovu političkog ili kulturnog interesa za odnose sa zemljom partnerom, na osnovu ličnih poznanstava i veza sa partnerima iz određene zemlje, na osnovu posebnog interesa za određenu oblast spoljne politike, na osnovu geografske blizine poslanikove izborne jedinice sa granicom Nemačke i zemlje partnera, ili na osnovu ekonomskih i kulturnih veza određene izborne jedinice i zemlje partnera. Ne postoji limit u pogledu broja članova u grupi. Najveća grupa u Bundestagu ima 127 članova a najmanja ima 8. Obično poslanici koji i u novom sazivu dobiju mandat ostaju verni svojoj poslaničkoj grupi prijateljstva i zemlji partneru s obzirom na razvijene veze i saradnju što im pruža mogućnost da postanu eksperti za određenu oblast.

Parlamentarne grupe prijateljstva se na početku svakog novog saziva iznova formalno konstituišu od strane Prezidijuma Bundestaga. Ukupan broj grupa prijateljstva utvrđuje i odobrava Savet starešina Bundestaga mada ne postoji limit u pogledu broja grupa. Svaka grupa prijateljstva ima predsednika i jednog ili više zamenika. Mesto predsednika se dodeljuje parlamentarnim grupama prema rasporedu snaga u parlamentu, a one parlamentarne grupe koje nemaju predsedavajućeg u grupama prijateljstva iz svojih redova mogu da imaju po jednog člana na mestu zamenika predsednika grupe prijateljstva.

U toku jednog saziva svaka parlamentarna grupa prijateljstva može pozvati u Nemačku jednu delegaciju parlamentaraca zemlje partnera ili regiona i poslati jednu delegaciju u posetu kolegama. Nemaju sopstveni budžet već se sredstva za njihov rad obezbeđuju u državnom budžetu.

# SLOVAČKA

Poslaničke grupe prijateljstva obrazuju se u skladu sa Statutom o nacionalnoj delegaciji Slovačke pri Inter-parlamentarnoj uniji (IPU). Ovo ostavlja široku slobodu kako u pogledu uslova za formiranje grupa tako i u pogledu broja, veličine ili članstva u grupama jer Statut ne predviđa ikakva ograničenja u tom smislu.

Na početku svakog saziva, poslanici dobijaju obrazac prijave za članstvo u grupama prijateljstva zajedno sa spiskom grupa koje su formirane u prošlom sazivu. Međutim, poslanici, grupe poslanika ili odbori, npr. Odbor za inostrane poslove, mogu uvek da predlože formiranje novih grupa prijateljstva. Kada se ovo završi, a to je mesec dana nakon konstituisanja Velike skupštine Slovačke grupe pri IPU, sačinjava se nova lista poslaničkih grupa prijateljstva koju najpre odobrava Odbor za inostrane poslove a potom i Velika skupština Slovačke grupe pri IPU koju čine svi poslanici koji su popunili obrazac prijave za poslaničke grupe. Nakon ovoga, sekretar Slovačke grupe pri IPU, upućuje pisani dopis sekretarijatima poslaničkih grupa da odrede predsednike svake grupe prijateljstva pri čemu se vodi računa da sastav grupa prijateljstva bude u skladu sa odnosom snaga u Narodnoj skupštini. Izbor kandidata za predsednike u grupama prijateljstva vrši Velika skupština Slovačke grupe pri IPU.

U najznačajnije aktivnosti ovih grupa ubrajaju se sastanci sa diplomatama ili predstavnicima drugih nacionalnih parlamenata i ponekad odlazak delegacije grupe u posetu ili upućivanje poziva za gostovanje, odgovarajućoj grupi prijateljstva. Trenutno u Narodnoj skupštini Slovačke postoji 28 grupa prijateljstva.

**SLOVENIJA**

Obrazovanje parlamentarnih grupa prijateljstva uređeno je Poslovnikom o međunarodnim aktivnostima koji je usvojio Savet predsednika Državnog zbora.[[3]](#footnote-3) Poslovnik ove grupe definiše kao neformalne načine organizovanja poslanika nastalih na osnovu iskazanog interesa poslanika za saradnjom sa određenom zemljom. Predlog za formiranje može uputiti svaki poslanik i to Odboru za spoljnu politiku a jedini uslov jeste da će buduća grupa imati najmanje tri člana iz tri poslaničke grupe. Drugih ograničenja ili uslova u pogledu broja poslaničkih grupa prijateljstva u Skupštini ili članstva, Poslovnik nije propisao. Prvu sednicu novoformirane grupe saziva predsednik Odbora za spoljnu politiku i na toj sednici bira se i predsednik grupe, većinom glasova prisutnih članova.

Članovi grupa prijateljstva aktivno učestvuju u okviru bilateralnih aktivnosti predsednika Državnog zbora i radnih tela. Takođe u opis poslova člana grupe prijateljstva ubrajaju se još i:

 - susreti sa ambasadorom države sa čijim predstavničkim telom je obrazovna grupa prijateljstva a poslanik je njen član i učešće u manifestacijama po pozivu ambasadora (nacionalni praznici određene države, izložbe, koncerti);

 - učešće u programima poseta predstavnika stranih zemalja (sastanci, različiti društveni događaji, doček i praćenje strane delegacije);

 - članovi grupe prijateljstva mogu predložiti posetu stranoj državi samo pod uslovom da sa dotičnom državom nije ostvarena nikakva međunarodna saradnja na nivou predsednika Državnog zbora ili radnih tela, za poslednje četiri godine.

Sredstva za rad ovih grupa predviđena su u budžetu Skupštine a svu stručnu i administrativnu pomoć članovima pružaju sekretari grupa prijateljstva zaposleni u Odseku za međunarodne odnose, protokol i prevođenje. Poslanici mogu, u svakom trenutku, da promene grupu prijateljstva te ukoliko se broj članova smanji ispod propisanog minimuma i to potraje tri meseca, grupa prestaje da postoji o čemu Odsek za međunarodne odnose, protokol i prevođenje, obaveštava preostale članove.

U Državnom zboru, trenutno postoji 55 grupa prijateljstva i njihov broj se menja sa svakim novim sazivom. [[4]](#footnote-4) Primera radi, u prethodnom sazivu, 70 poslanika (od ukupno 90) učestvovalo je u grupama prijateljstva od čega je 13 poslanika bilo učlanjeno u više od 10 grupa dok je najveća grupa imala je 28 članova.

# UJEDINjENO KRALjEVSTVO

U Parlamentu Ujedinjenog kraljevstva postoje Višestranačke grupe *(All-Party Groups, eng.)* kao neformalne grupe članova parlamenta, oba doma, koje su višestranačke interesne grupe bez zvaničnog statusa u Parlamentu. Nemaju nikakva ovlašćenja niti se finansiraju od strane Parlamenta. Postoji mnogo takvih grupa. One pokrivaju različite i mnogobrojne oblasti života kao što su zdravlje, obrazovanje i saobraćaj. Neke od njih postoje kako bi ojačale veze sa drugim zemljama i parlamentima, neke postoje zbog određene oblasti od interesa a nekoliko ovakvih grupa postoji iz društvenih razloga a to su na primer neke sportske grupe. Neke od ovih Višestranačkih grupa postoje više decenija unazad dok se neke od njih formiraju na kratko vreme kako bi odgovorile na određeni trenutni problem od zajedničkog interesa. Zato je ukupan broj ovih grupa nemoguće utvrditi. Broj Višestranačkih grupa prijateljstva sa drugim zemljama u maju 2014. godine bio je 136 prema Registru Višestranačkih grupa.

Iako ne postoji zakonski osnov za osnivanje i rad ovih grupa, sve one su u obavezi da se registruju. Registar vodi Kancelarija parlamentarnog Komesara za standarde. Registracija je ustanovljena 1985. godine Rezolucijom Donjeg doma kako bi se utvrdilo koje sve Višestranačke grupe postoje u Parlamentu, gde su njihove kancelarije i koji su izvori i limiti finansijskih i materijalnih sredstava koje dobijaju van Parlamenta. Rezolucija je dopunjavana s vremena na vreme a poslednji put u maju ove godine od strane Odbora za standarde. Međutim neće stupiti na snagu pre sledećih izbora u maju 2015. godine.

Registar Višestranačkih grupa je podeljen na dva dela od kojih prvi pokriva Grupe prijateljstva prema zemljama a drugi Tematske grupe prema temama i oblastima u kojima deluju. Svaka registrovana grupa je u obavezi da navede svrhu svog postojanja pa je tako svrha postojanja Višestranačke grupe za Srbiju: „da promoviše političke i kulturne relacije Ujedinjenog kraljevstva i Srbije i unapredi međusobno razumevanje između vlada država“. Pravo na članstvo u grupama imaju poslanici oba doma Parlamenta. Broj članova od grupe do grupe varira i ne postoje ograničenja u pogledu broja članova. Ne postoje ograničenja ni u pogledu broja grupa. Prema Rezoluciji postoji obaveza da se registruje svaka grupa koja:

- je otvorena i za članove Donjeg doma i za članove Doma lordova,

- ima najmanje 20 članova od kojih je najmanje 10 članova iz iste vladajuće stranke i najmanje 10 članova iz opozicije (od kojih najmanje 6 mora biti iz većinske opozicione stranke) je obavezna da se registruje kao i svaka grupa koju čine članovi oba doma, koja ima najmanje 20 članova

- ima najmanje jednog zvaničnika koji je član Donjeg doma.

Grupe se registruju popunjavanjem Formulara za registraciju. Nema ograničenja u pogledu članova sve dok su gore navedeni kriterijumi zadovoljeni. Grupe se mogu formirati kad god neko od članova Parlamenta vidi potrebu za tim. Inicijativu za formiranje Višestranačke grupe može dati svako od članova Donjeg doma. Ukoliko su kriterijumi za registraciju predložene Višestranačke grupe zadovoljeni, član po pravilu zakazuje, promoviše i sprovodi inauguralan izbor članova grupe. U roku od 28 dana od inauguracije član koji predlaže grupu je obavezan da vrati popunjeni formular za registraciju službeniku koji vodi Registar.

Grupe ne dobijaju finansijska sredstva od Parlamenta. Prema pravilima za registraciju dužne su da u Registru predstave svu finansijsku i materijalnu pomoć koju dobijaju za sprovođenje svojih aktivnosti. Prikazuju se izvor i obim prihoda, materijalnih i nematerjalnih, koje određena grupa dobija izvan Parlamenta ako je profit koji ostvaruje veći ili jednak finansijskom pragu za registraciju u kalendarskoj godini (što je trenutno 1,500 funti). Jednom kada se grupa registruje svaka sledeća donacija iz istog izvora u istoj kalendarskoj godini se prijavljuje registru ako vrednost donacije prelazi 500 funti.

# FRANCUSKA

Tradicionalna uloga grupa prijateljstva u Narodnoj skupštini (Donji dom) jeste, kao što to samo ime sugeriše, stvaranje ličnih veza između francuskih poslanika i poslanika drugih zemalja. Razmena informacija, nastala kao posledica tih odnosa, predstavlja važan dodatak onome što je već postignuto diplomatskim putem i zbog čega grupe predstavljaju nastavak francuske spoljne politike. Na značaj ovih parlamentarnih bilateralnih odnosa ukazuje i činjenica da su predsednici grupa prijateljstva često i članovi delegacije predsednika države prilikom poseta drugim državama.

Osim ovoga, grupe prijateljstva imaju sve veći značaj u kreiranju politike međunarodnih odnosa Narodne skupštine. Tako, primera radi, grupe prijateljstva često primaju visoke predstavnike stranih država, organizuju međunarodne konferencije i sve češće se od njih zahteva da budu osnov međuparlamentarne saradnje francuske Narodne skupštine.

Predsedniku poslaničke grupe prijateljstva stručnu pomoć pruža administrativni sekretar - državni službenik koji se, pored stalnog posla, ovim bavi dobrovoljno. Sredstva za rad grupa odobrava Biro.

Uslovi za obrazovanje poslaničkih grupa prijateljstva određeni su još 1981. godine i obuhvataju sledeće kriterijume:

* postojanje parlamenta u državi sa kojom se želi obrazovati grupa prijateljstva
* postojanje diplomatskih odnosa između određene države i Francuske
* članstvo određene države u Ujedinjenim nacijama (izostavljanje ovog uslova u pojedinim slučajevima nije prepreka za obrazovanje poslaničke grupe prijateljstva).[[5]](#footnote-5)

U slučaju da nijedan uslov nije ispunjen a važno je imati kontakte sa određenom državom, formiraju se međunarodne studijske grupe *(Groupe d'études à vocation internationale - GEVI)* gde je jedini kriterijum činjenica da se radi o međunarodno priznatoj suverenoj državi.[[6]](#footnote-6)

Obe kategorije grupa obrazuju se uz prethodnu saglasnost Biroa Skupštine.[[7]](#footnote-7) Na prvoj sednici, Delegacija utvrđuje konačnu listu grupa prijateljstva upoređivanjem stare i nove liste. U slučaju potrebe, Delegacija dostavlja listu grupa prijateljstva Odboru za spoljne poslove, na mišljenje. Za razliku od ovoga, kod utvrđivanja liste međunarodnih studijskih grupa, Odbor je obavezan da dostavi mišljenje u skladu sa kojim Delegacija postupa.

Na početku saziva, Delegacija za međunarodne aktivnosti Biroa Skupštine donosi pravila u vezi grupa, usvaja spisak grupa počevši od onih iz prethodnog saziva i utvrđuje broj predsednika grupa prijateljstva, vodeći računa o proporcionalnoj zastupljenosti poslaničkih grupa. Zatim predsednik Delegacije poziva predstavnike poslaničkih grupa da odrede predsednike grupa prijateljstva, po principu jedan predsednik - samo jedna grupa, zemlju po zemlju (u obzir se uzimaju četiri velika geografska područja: Evropa, Afrika, Amerika, Azija i Okeanija). Nakon što poslaničke grupe dostave imena kandidata za predsednike grupa prijateljstva, poslanici tek tada mogu da se opredele za članstvo u grupama prijateljstva *(officially recognized groups),* popunjavanjem odgovarajućeg obrasca. Nakon završetka ove procedure predsednici grupa prijateljstva dobijaju spisak članova grupe, dodeljuje im se administrativni sekretar i daljnji rad zavisi od predsednika grupe.

Organizacionu strukturu grupe čine, osim predsednika, nekoliko zamenika predsednika i 6 - 10 parlamentarnih sekretara zavisno od veličine grupe. Broj zamenika predsednika se određuje srazmerno broju članova grupe prijateljstva i veličini poslaničke grupe u Narodnoj skupštini. Ako se desi da je broj mandata neke poslaničke grupe manji od broja potrebnog za dobijanje mesta potpredsednika grupe prijateljstva, poslanička grupa ipak stiče, dodatno, to pravo.

Važan deo aktivnosti poslaničkih grupa odnosi se na posete delegacije grupe prijateljstva drugom parlamentu ili prijem strane delegacije. Na početku svakog saziva Biro Skupštine donosi pravila u vezi finansiranja troškova putovanja delegacija. U nameri da se troškovi racionalizuju, Biro je, trenutno, odobrio finansiranje jedne posete i prijema jedne strane delegacija, za vreme trajanja jednog saziva (izuzetak su granične države). Takođe, ograničen je i broj članova delegacija na 7, za EU države, i 6 – 4 člana, za ostale, uključujući i prekookeanske zemlje. Ovo pravilo se primenjuje i kada Narodna skupština prima stranu delegaciju grupe prijateljstva. Kada je reč o troškovima, pravilo je da gostujuća delegacija snosi troškove putovanja dok domaćin snosi sve druge troškove. U zavisnosti od parlamenta čija delegacija posećuje francuski Parlament, postoji mogućnost da gostujuća delegacija snosi sve troškove.

Razmena delegacija grupa prijateljstva odobrava Delegacija za međunarodne aktivnosti a zatim i Biro. Tom prilikom, strogo se vodi računa o spremnosti drugog parlamenta da učestvuje u finansiranju troškova, zatim o rezultatima prethodne posete kao i o prirodi odnosa, parlamentarnih i diplomatskih, sa određenom državom. Posete stranih delegacija obično traju 3-6 dana i podeljene su u dva dela. Prvi deo obuhvata sastanke na parlamentarnom i ministarskom nivou, u Parizu, dok se drugi, konkretniji deo, održava u izbornoj jedinici predsednika ili zamenika predsednika grupe prijateljstva. Tema ovih sastanaka određena je interesovanjem gostujuće delegacija kao i prirodom ekonomskih i kulturnih odnosa dveju zemalja. Po istom principu se organizuju i posete francuskih poslanika drugim zemljama. Izuzetak su Nemačka i Velika Britanija sa kojima se održavaju redovni godišnji, više radni, susreti sa unapred određenim dnevnim redom, koji ne traju više od 2-3 radna dana.

Nakon povratka iz posete parlamentu strane zemlje, delegacija sačinjava izveštaj koji se objavljuje u zbirci „Informativni dokumenti Narodne skupštine.“

Dodatno, predsednik grupe prijateljstva može zahtevati odobrenje dodatnih sredstava za organizovanje prijema u čast stranih ambasadora, delegacija stranih parlamenata ili drugih stranih zvaničnika. Takođe, predsednici grupa mogu inicirati različite oblike saradnje između određene države i Narodne skupštine u kojima aktivno učestvuju bez obzira da li je reč o multilateralnim ili bilateralnim odnosima ili poseti stranog poslanika ili državnog službenika.

Takođe, poseban oblik aktivnosti jeste i decentralizovana saradnja, odnosno sve više se podstiče interesovanje građana za sticanje dodatnih informacija o stranim državama. Ovo se naročito zagovara u izborni jedinicama iz kojih dolaze predsednici grupa prijateljstva jer predstavlja dopunu parlamentarnoj diplomatiji.

U francuskom Gornjem domu (Senat) obrazovanje grupa prijateljstva određeno je Odlukom Biroa Parlamenta. Ne postoje ograničenja u vezi sa najvećim odnosno najmanjim brojem članova u grupi prijateljstva ali grupe sa manje od 15 članova ne dobijaju finansijsku pomoć od Senata. Svaki senator može podneti predlog za obrazovanje grupe prijateljstva koji odobrava Biro Senata. U Senatu postoje 82 poslaničke grupe prijateljstva.

# HRVATSKA

U Hrvatskom saboru se u cilju saradnje sa predstavničkim telima drugih zemalja osnivaju međuparlamentarne grupe prijateljstva. Pravilnikom o osnivanju i delokrugu rada međuparlamentarnih grupa prijateljstva Hrvatskog sabora, koji je donet 2000. godine, regulisano je njihovo osnivanje, broj članova i delokrug rada. Trenutno u Saboru postoje 63 međunarodne grupe prijateljstva. U nadležnosti su Odbora za međuparlamentarnu saradnju (član 109. stav 2. i 3.).

Međuparlamentarne grupe prijateljstva se formiraju na početku svakog novog saziva, a na osnovu međusobno izraženih interesa za ostvarivanje i razvoj saradnje između parlamenata. Inicijativu za osnivanje nove međuparlamentarne grupe prijateljstva podnose članovi Odbora za međuparlamentarnu saradnju. Odbor donosi Odluku o osnivanju međuparlamentarne grupe prijateljstva. Predsednik Sabora odobrava odluke o razmeni poseta sa grupama prijateljstva drugih parlamenta.

Članove međuparlamentarnih grupa prijateljstva imenuje Odbor za međuparlamentarnu saradnju na osnovu prethodno sprovedene ankete. Svi poslanici popunjavaju upitnik u kome se opredeljuju za grupu prijateljstva na osnovu poznavanja određene zemlje, regije ili na osnovu znanja jezika. Predsednika grupe prijateljstva postavlja Odbor za međuparlamentarnu saradnju na osnovu dogovora između političkih stranaka u Saboru. Grupe broje od 7 do 11 članova. Predsednik i potpredsednik Odbora za međunarodnu saradnju su obavezno članovi svake grupe prijateljstva. Sastav međuparlamentarnih grupa prijateljstva odražava višestranačku strukturu Hrvatskog sabora. U slučaju većeg ili manjeg broja prijavljenih poslanika za određenu grupu, broj članova za susrete s adekvatnom grupom drugog predstavničkog tela utvrđuje se dogovorom u okviru Odbora. Susreti sa određenim grupama prijateljstva parlamenata drugih država ostvaruju se jednom godišnje. Tokom kalendarske godine po pravilu ostvaruje se do sedam poseta međuparlamentarnih grupa prijateljstva Hrvatskog sabora relevantnim grupama prijateljstva predstavničkog tela druge zemlje, odnosno do sedam poseta međuparlamentarnih grupa prijateljstva drugih parlamenata Saboru.

Svaka međuparlamentarna grupa ima svog sekretara koji zajedno sa službom u Odboru za međuparlamentarnu saradnju obavlja poslove za međuparlamentarnu grupu prijateljstva.

# CRNA GORA

Grupe prijateljstva predstavljaju oblik parlamentarne saradnje Skupštine Crne Gore sa parlamentima drugih država u cilju unapređivanje parlamentarne ali i ukupne saradnje Crne Gore sa tim državama. Poslaničke grupe prijateljstva formiraju se na osnovu uzajamno izraženih interesa dveju strana za ostvarivanje saradnje.

Poslovnik Skupštine Crne Gore samo uopšteno određuje ove grupe. Naime, u članu 42. Poslovnika određeno je da Odbor za međunarodne odnose i iseljenike sarađuje i razmenjuje iskustva sa odgovarajućim radnim telima u drugim parlamentima i međunarodnim integracijama, osnivanjem zajedničkih tela i grupa prijateljstva, preduzimanjem zajedničkih akcija i usaglašavanjem stavova o pitanjima od zajedničkog interesa. U Skupštini Crne Gore obrazovane su 23 poslaničke grupe prijateljstva.

# ZAKLjUČAK

Pravni status grupa prijateljstva različito je definisan s obzirom da one predstavljaju neformalne grupe poslanika koje se obrazuju na principu dobrovoljnosti. Tako je, primerice, osnivanje poslaničkih grupa prijateljstva uređeno poslovnikom skupštine u Srbiji, Crnoj Gori dok je u Nemačkoj (Bundesrat), Sloveniji, Slovačkoj, Francuskoj i Hrvatskoj to urađeno drugim aktima. U nemačkom Bundestagu, grupe se osnivaju dogovorom između parlamentarnih stranaka. Primer za sebe predstavlja Ujedinjeno Kraljevstvo u čijem Parlamentu postoje Višestranačke grupe koje su zapravo interesne grupe i nemaju zvaničan status u Parlamentu.

U najvećem broju analiziranih zemalja, osnov za obrazovanje grupa nije tačno određen, već proizilazi iz same prirode grupa prijateljstva. Naime, uspostavljanje ličnih kontakata i razvijanje političkog dijaloga i bilateralnih odnosa rezultira i jačanjem parlamentarne odnosno državne diplomatije. U odnosu na klasičnu diplomatiju, parlamentarna diplomatija je mnogo fleksibilnija i ona dovodi do uspostavljanja kontakata sa svim političkim opcijama u jednoj zemlji. Zato je i široka osnova na kojoj se grupe obrazuju. Polazni motiv može biti princip reciprociteta i uzajamno izraženi interes za ostvarivanje i razvoj saradnje između parlamenata, postojanje posebnog interesa za određenu oblast spoljne politike ili je, jednostavno, presudna geografska blizina poslanikove izborne jedinice sa susednom državom. Međutim, bez obzora na različita rešenja, zajednička karakteristika svim parlamentima jeste ravnomerna zastupljenost svih parlamentarnih stranaka u grupama prijateljstva.

Kao najčešće aktivnosti članova grupa prijateljstva izdvajaju se susreti sa stranim diplomatama, učešće u različitim delegacijama i kulturnim dešavanjima. Primera radi, razmena delegacija, u Sloveniji (Državni zbor), Francuskoj (Narodna skupština), Bundestagu i Hrvatskom saboru moguća je samo pod određenim, normiranim, uslovima. U većini analiziranih država, to nije slučaj.

Opšte je pravilo da se grupe prijateljstva obrazuju na početku mandata novog saziva parlamenta, otvorene su za sve poslanike kako u pogledu članstva tako i u pogledu podnošenja inicijative za obrazovanje novih grupa. Negde se ona podnosi predsedniku skupštine (Srbija) a negde odboru nadležnom za spoljne poslove (Slovenija, Slovačka) ili drugom skupštinskom telu (Biro, Francuska). Osim ovoga, moguće je da predlog za formiranje nove grupe upute i grupe poslanika (Slovačka), odbor za spoljne poslove (Slovačka, Hrvatska) ili druga, nadležna, organizaciona jedinica unutar parlamenta (Nemačka).

Broj grupa prijateljstva varira od saziva do saziva i u najvećem broju analiziranih parlamenata, njihov broj nije ograničen kao ni broj članstva u grupama. Međutim i ovde ima izuzetaka. Naime u Bundestagu, nijedan poslanik ne može biti član u više od tri grupe. Na ovo se nadovezuje i primer Slovenije u kojoj grupu prijateljstva mogu osnovati najmanje tri člana iz tri poslaničke grupe. U pojedini parlamentima poslanici popunjavaju upitnik ili obrazac o članstvu u grupama prijateljstva (Slovačka, Francuska, Hrvatska). Za evidenciju kao i saglasnost o formiranju grupa prijateljstva nadležni su odbor za inostrane poslove (Srbija, Crna Gora, Hrvatska), Biro (Francuska, Narodna skupština), Senat (Francuska), Savet starešina (Bundestag), Registar Višestranačkih grupa (Ujedinjeno Kraljevstvo) a spisak poslaničkih grupa prijateljstva je, po pravilu, dostupan na internet stranici svih parlamenata. Dodatak ovoj praksi postoji u Slovačkoj gde je osim saglasnosti nadležnog odbora, neophodna još saglasnost Velike skupštine Slovačke grupe pri IPU.

Za svoje aktivnosti, članovi grupa prijateljstva najčešće koriste prostorije parlamenata a osim toga, u većini slučajeva, parlament takođe obezbeđuje i stručnu i administrativnu podršku kroz odbor za inostrane poslove ili jedinicu za međunarodne odnose, protokol i prevođenje (Slovenija). Isto tako, pravilo je da grupe nemaju posebne budžete već se finansiraju iz budžetskih sredstava parlamenta što nije slučaj u Parlamentu Ujedinjenog Kraljevstava. U oba doma francuskog Parlamenta, postoje normirana pravila u vezi sa finansiranjem aktivnosti grupa.

Uloga poslaničkih grupa prijateljstva sastoji se u uspostavljanju i održavanju međunarodnih odnosa sa drugim zemljama. Bez obzira na uočene razlike, grupe se osnivaju sa primarnim ciljem da promovišu kontakte i dijalog između članova parlamenata i kao takve, daju važan doprinos interparlamentarnoj saradnji.

Istraživanje uradile:

Jelena Marković,

viši savetnik- istraživač

Milana Šteković,

 viši savetnik-istraživač

**Izvori informacija:**

* Evropski centar za parlamentarna istraživanja i dokumentaciju *(European Centre for Parliamentary Research and Documentation - Request 2564 Parliamentary group of friendship, submitted by the Library of the National Assembly)*
* Evropski centar za parlamentarna istraživanja i dokumentaciju *(European Centre for Parliamentary Research and Documentation - Request 1823 Parliamentary Friendship Groups)*
* Nemački Bundestag <http://www.bundestag.de/htdocs_e/bundestag/international/int_bez/allgemein/245920>
	+ Parlament Ujedinjenog kraljevstva <http://www.parliament.uk/search/results/?q=all+party+groups>
	+ Hrvatski sabor <http://www.sabor.hr/Default.aspx?sec=4622>
1. Internet: <http://www.parlament.gov.rs/gradjani/pojmovnik-narodne-skupstine.1632.html> [↑](#footnote-ref-1)
2. Ova pitanja kao i parlamenti zemalja koji su obuhvaćeni ovim radom određeni su u Zahtevu za izradu istraživačkog rada, koji je upućen Biblioteci Narodne skupštine. [↑](#footnote-ref-2)
3. Telo slično Kolegijumu Narodne skupštine. [↑](#footnote-ref-3)
4. Internet:

<http://www.dz-rs.si/wps/portal/en/Home/deloDZ/mednarodnaDejavnost/SkupinePrijateljstva> [↑](#footnote-ref-4)
5. Primer za ovo su poslaničke grupe prijateljstva sa Švajcarskom, koja je postala član UN 2002. godine i kanadskom pokrajinom Kvebek. [↑](#footnote-ref-5)
6. Međunarodne studijske grupe obrazovane su, prema podacima sa internet stranice Narodne skupštine, sa Severnom Korejom, Kosovom, Libijom, Palestinom, Tajvanom i Vatikanom. (<http://www.assemblee-nationale.fr/qui/xml/gagevi_alpha.asp?legislature=14>) [↑](#footnote-ref-6)
7. Najznačajnije telo zaduženo za administrativne i organizacione poslove, čine ga 22 člana: predsednik Narodne skupštine, 6 potpredsednika, tri kvestora i 12 sekretara. [↑](#footnote-ref-7)